  Наталья Тетерина Академ амалэн кырӟанъя «Жильыртӥсь кырӟан ошмес. Вунонтэм гуръёс» конкурс йылпумъяськиз Удмуртиын 17-тӥ толсуре. Сое Удмуртиысь калык артистлэн, РСФСР-ысь дано артистлэн Григорий Титовлэн котырес лыдпусэзлы, 110 ар тырмонэзлы, сӥзьыса «Мынам Удмуртие» радио Удмурт кун филармониен но Элькунысь Крезьгурчиослэн огазеяськонэнызы ӵош ортчытӥз. Вожвылъяськонэ 17 кырӟасьёс вазиськизы, тросэз соос пӧлысь 2 яке 3 кырӟанэн пыриськизы. Со сярысь ивортодэтъя «Удмуртия» агентстволы «Мынам Удмуртие» радиоысь журналист, конкурсэз одӥгез радъясь Светлана Белых вераз. Академ кырӟанлэн одӥгез валтӥсь куронэз — со улэп крезьгур инструмент улсын, улэп куараен быдэстыны. Вал фонограмма улсын чузъяськисьёсыз, но бадӟымгес дунъет басьтӥзы, вылӥгес баллъёс басьтӥзы соосыз, кудъёсыз фонограмматэк быдэсъязы Светлана БелыхСо верамъя, вожвылъяськонын тодмо но выль кырӟанъёс чузъяськизы. Нош вормисе вуж крезьгуръя выль кырӟан потӥз: Мария Гроздова Герман Корепановлэн крезьгурезъя Богдан Анфиногеновлэн кылъёсызъя «Бурдо валъёс» кырӟанэз быдэстӥз. Со «Музград» компанилэсь валтӥсь кузьымзэ — гитараез — утӥз. «Трос вал крезьгуръя школаын дышетскись пиналъёс, крезьгуръя школаосын дышетӥсьёс. <…> Шумпотымон, адямиос кызьы ке но крезьгурен герӟаськемын шуыса. Дунъяны быгато, кырӟаны дышетско», — пусйиз Светлана Белых. «Жильыртӥсь ошмес кырӟан. Вунонтэм гуръёс» вожвылъяськонын вормисьёс: Нырысетӥ инты — Мария Гроздова «Бурдо валъёс» кырӟанэн, крезьгурез Герман Корепановлэн, кылъёсыз Богдан Анфиногеновлэн; Кыкетӥ инты — «Шулдыр ӝыт» эстрада ансамбль «Паськыт Кам» кырӟанэн, крезьгурез но кылъёсыз Николай Шкляевлэн; Куинетӥ инты — Ижкарысь искусствоосъя 7 номеро школаысь дышетӥсь Екатерина Решетникова «Мусое мынам» кырӟанэн но Искусствоосъя элькун школаын дышетскись Валерий Степанов «Ой, тӥ, чебер нылъёс» кырӟанэн; Удмурт кун филармонилэсь нимысьтыз кузьым — «Шулдыр ӝыт» ансамбльын кырӟась Андрей Камалтдинов, Ижкарысь искусствоосъя 7 номеро школаысь Лия Бронникова, Глаз ёросысь кырӟась Сергей Королёв; Учкисьёслэн вылӥ дунъямзы понна Кун Думаысь депутатлэсь Алексей Загребинлэсь нимысьтыз кузьым — Глазкар пединститутысь «Кантилена» ансамбль. Кылемез кырӟасьёс Историяя, кылъя но литературая институтлэсь но Удмуртиысь лулчеберетъя но туризмъя министерстволэсь элькунысьтымы крезьгур удыслы сизем книгаос басьтӥзы. Светлана Белых верамъя, калык мӧзмемын академ амалэн чузъяськись кырӟанъёслэсь, соин ик азьланяз но та вожвылъяськонэз ортчытъяны малпало. Ватсалом, конкурслэн йылпумъян концертаз билетъёсты вузаса поттэм коньдонэз Григорий Титовез буре ваён пул лэсьтонэ кутозы. Сое кырӟасьлэн Ижкарысь улон корка бордаз юнматыны чаклало. ВАТСАН Григорий Иванович Титов – операысь кырӟась, Удмуртиысь калык артист, РСФСР-ысь дано артист. Чебер но кужмо куараез понна сое удмурт Шаляпин нимало. Вордӥськиз 1907-тӥ арын Шаркан ёросысь Титово гуртын. Йылпумъяз Ижысь педтехникумез, Москваысь крезьгуръя училищеез но консерваториез. Удмурт крезьгуро культуралэн историяз нырысьсэ удмурт кылын партиосты быдэстӥз «Иван Сусанин», «Наталь» операосын, «Камит Усманов», «Аннок» крезьгуро спектакльёсын. Зарни фондэ пыртэмын соин быдэстэм 100-лэсь трос удмурт но 30 ӟуч но кунгож сьӧрысь крезьгурчиослэн произведениоссы.  Тегъёс: Лулчеберет Ижкар Удмуртия удмурткыл кырӟан крезьгур  